wickkiey/tamil-wikipedia-chunked huggingface dataset:
# சே மரம்

## தொல்காப்பியத்தில் சே மரம்

**சே** மரத்தைத் தொல்காப்பியம் குறிப்பிடுகிறது. சே என் மரப்பெயர் ஒடு மர இயற்றே என்பது தொல்காப்பிய நூற்பா.
:சேங்கொடு (சே மரத்தின் கிளை)
:சேஞ்செதிள் (சே மரத்தில் உரிந்து விழும் பொறுக்குப் பட்டை)
:சேந்தோல் (சே மரத்துக் காயிலுள்ள தோல்)
:சேம்பூ (சே மரத்துப் பூ)
என இச்சொல் புணரும் என்பதை உரையாசிரியர் விளக்கம் தருகிறார்.
# சே மரம்

## சொல் விளக்கம்

- மரம்
:சேயோன், சேதாம்பல் என்னும் சொற்களில் சே என்பது செம்மை நிறத்தை உணர்த்துவதை அறியலாம்.
:சே மரத்தின் வயிரப்பகுதி கருஞ்சிவப்பு நிறம் கொண்டது. இதனால் இதனைச் சே என்றும், செம்மரம் வழங்கினர்.  
- எருது
:சே என்னும் சொல் விலங்கில் ஆணினத்தைக் குறிக்கும்
:(சே) பெற்றம் ஆயின் முற்றத்தோன்றாது
:"சேவின் கோடு (எருதின் கொம்பு) என வரும்.
# சே மரம்

## மருத்துவப் பயன்

செம்மரம் லுபியோல், சிடோஸ்டேரோல், மீத்தைல் அங்கோலெனேட் (lupeol, sitosterol, methyl angolenate) ஆகிய வேதிப்பொருட்களைக் கொண்டுள்ளது. செம்மரப் பட்டைகளில் டெட்ராநோர்டிட்ரைபினாய்டு என்ற வேதிப் பொருள் உள்ளது (tetranortriterpenoids). இப்பட்டைகளிலிருந்து பிசின் கிடைக்கிறது. நடுமரத்தில் பெஃப்ரிஃபூஜின், நாரிஜெனின், மைரிசெடின், டைஹைட்ரோமைரிசெடின் (febrifugin, naringenin, myricetin, dihydromyricetin) ஆகியவை உள்ளன. மரத்திலும் பட்டையிலும் டிஆக்சிஆண்டிரோபின் (deoxyandirobin) என்ற வேதிப்பொருள் உள்ளது. இலைகளில் குயிர்செடின் (quercetin),மற்றும் நைட்டினோசைட் (nitinoside) என்ற பொருட்கள் உள்ளன.  
மரப்பட்டைகள் வயிற்றுப்போக்கு நோய்க்கும் காய்ச்சலுக்கும் மருந்தாகவும் பொது டானிக்காகவும் பயன்படுகிறது. இம்மரத்தின் எரிவடிச்சாறு (decoctin) வாய்ச்சுத்தம் செய்யும் மருந்து தயாரிக்கவும் (gargles), வஜினல் நோய்த்தொற்றுகள், ருமாட்டிக் மூட்டு வீக்கங்கள், வயிறு சுத்தம் செய்யும் எனிமாட்டா போன்ற மருந்துகள் தயாரிக்கவும் பயன்டுகின்றது.
# திறந்த வாசிப்பகம் (எண்ணிம நூலகம்)

**திறந்த வாசிப்பகம்** *(openreadingroom)* என்பது பொதுவில் உள்ள தமிழ் இலக்கியப் படைப்புக்களுக்கான ஒர் இணையக் கலைக்களஞ்சியத்தை உருவாக்குவதற்கான திட்டம் ஆகும். மதுரைத் திட்டம் பண்டைய இலக்கியங்களுக்கு முக்கியம் கொடுக்க இத் திட்டம் பொதுவில் இருக்கும் அண்மைக்கால படைப்புகளுக்கு முக்கியத்துவம் கொடுக்கிறது. துறை வாரியாகவும், எழுத்தாளர்கள் வாரியாகவும் நூல்கள் பிரிக்கப்பட்டுள்ளன. இத்திட்டம் சிங்கப்பூரைச் சார்ந்த ரமேஷ் சக்ரபாணியால் கருத்துருவாக்கம் செய்யப்பட்டு செயற்பட்டு வருகிறது. சிறுவர் இலக்கியம் இதில் உள்ள ஒரு சிறப்புச் சேகரிப்பு ஆகும்.
# முக்தபோத எண்ணிம நூலகம்

**முக்தபோத எண்ணிம நூலகம்** என்பது சைவ தாந்திரீக சமய சமசுகிருத மூலநூட்களை எண்ணிம வடிவில் ஆவணப்படுத்தும் பொருட்டு முக்தபோத எனும் அமைப்பால் முன்னெடுக்கப்படும் ஒரு திட்டம் ஆகும். இது 1995 ஆம் ஆண்டு தொடங்கப்பட்டது. இந்த நூலகத்தில் சில தமிழ் நூல்களும் உள்ளன.
# புதிர் எடுத்தல்

உழவர்கள் தம் வயலில் விளைந்த நெல்லை முதன் முதலில் சமைத்து உண்ணும் சடங்கு **புதிர் எடுத்தல்** எனப்படும். தைப்பூச நாளில் சில இடங்களில் புதிர் எடுத்தல் நடைமுறையில் உள்ள போதிலும் சில இடங்களில் வயல் அறுவடையைத் தொடர்ந்து வரும் நாள் புதிர் எடுத்தல் நடைபெறும்.  
புதிர் சமையல் இறைவனுக்கு படைக்கப்பட்டு ஏழைகளுக்கு உணவிட்டபின் உண்ணும் வழக்கம் காணப்படுகின்றது. இந்நிகழ்வுக்கு அயலவர்களையும் உறவினர்களையும் அழைப்பர். குத்தகைக்கு வயல் எடுத்து விளைச்சல் செய்பவர்கள் அறுவடையின் பின் நில உடைமையாளருக்கு புதிர் நெல் வழங்குவர். இது தவிர நெல் விளைச்சல் செய்யாத உறவினர்களுக்கும் புதிர்நெல் வழங்கும் வழக்கம் காணப்படுகின்றது. தமிழர்கள் வாழும் கிராமங்கள் சிலவற்றில் உழவு செய்யாதவர்களும் மரபுப்படி தம் வீட்டில் புதிர் எடுக்கும் வரை புது நெல்லை உண்ணாத வழக்கமும் உண்டு.
# புதிர் எடுத்தல்

## யாழ்ப்பாணத்தில் புதிர் எடுத்தல்

தைப்பூசத்தன்று தான் யாழ்ப்பாண மக்கள் புதிரெடுப்பர். அன்று விடிகாலையில் எழுந்து வீடு வாசலைப் பெருக்கி வீட்டில் இருக்கும் ஆண்கள் நெல்லறுக்கும் அரிவாள், தேங்காய், கற்பூரம், கத்தி, கடகம் போன்றவற்றுடன் வயலுக்குச் சென்று கிழக்கு முகமாக நின்று ஞாயிறை வணங்கி ஒருவர் தேங்காய் உடைக்க மற்றவர் முற்றிய புது நெற்கதிர் சிலவற்றை அறுத்து வீட்டிற்கு எடுத்து வருவர். அதனைக் குடும்பத்தலைவி பெற்று வழிபாட்டு அறையில் வைப்பார். அதில் இருந்து சில நெல்மணிகளை எடுத்து உமியை நீக்கி அந்த அரிசியைப் பசும்பாலுடன் கலந்து வாழைப்பழத்தைச் சிறு துண்டுகளாக நறுக்கி அதில் இட்டு குடும்பத்தினருக்குப் பரிமாறுவர். அந்த அரிசியுடன் வீட்டிலுள்ள அரிசியையும் கலந்து அன்றைய நண்பகலுணவு சமைக்கப்படும்.
# ஏர்பஸ் ஏ380

**ஏர்பஸ் ஏ380** *(Airbus A380)* எனப்படுவது உலகின் மிகப்பெரிய பயணிகள் வானூர்தியாகும். இது நீண்டதூர, அகலவுடல், இரண்டடுக்குகள் கொண்ட வர்த்தக பயணிகள் விமானமாகும். பிரான்ஸ் நாட்டின் ஏர்பஸ் வானூர்தி நிறுவனத்தின் தயாரிப்பான இந்த விமானம் எமிரேட்ஸ் விமான சேவையால் அதிக அளவு பயன்படுத்தப்படுகிறது. இந்த விமானத்தில் சுமார் 850 பயணிகள் பயணிக்க முடியும். இந்த விமானத்திற்கு 28 ஏப்ரல் 2015 அன்று 10 வயது நிறைவடைகிறது.
# என். எஸ். வி. சித்தன்

**என். எஸ். வி. சித்தன்**(*N. V. S Chitthan*)(பிறப்பு 12 ஏப்ரல் ,1934) ஒரு தமிழக அரசியல்வாதி. இவர் இந்திய நாடாளுமன்ற உறுப்பினராகவும் தமிழ்நாடு சட்டமன்ற உறுப்பினராகவும் இருந்துள்ளார்.  
இவர் சென்னை மாநிலத்தின் சட்டமன்றத்திற்கு 1967, 1980 மற்றும் 1984ஆம் ஆண்டுகளில் நடைபெற்ற தேர்தலில் திருமங்கலம் சட்டமன்றத் தொகுதியிலிருந்து இந்திய தேசிய காங்கிரசு சார்பாக தேர்ந்தெடுக்கப்பட்டார்.  
மேலும் இவர் இந்திய நாடாளுமன்ற மக்களவைக்கு திண்டுக்கல் மக்களவைத் தொகுதியிலிருந்து 1996, 2004 மற்றும் 2009-ல் இந்திய தேசிய காங்கிரசு சார்பாக தேர்ந்தெடுக்கப்பட்டார்.
# பாசெட்டெரே

**பாசெட்டெரே** , கரீபிய நாடான செயிண்ட். கிட்ஸ் நெவிஸின் தலைநகரம் ஆகும். 2000 ஆம் ஆண்டில் இதன் மக்கட்தொகை 15,500 என மதிப்பிடப்பட்டிருந்தது. இத்துறைமுக நகரானது செயிண்ட் கிட்ஸ் தீவின் தென்மேற்குக் கரையில் அமைந்துள்ளது. இது கிழக்கு கரிபியன் பகுதியில் உள்ள பழைமையான நகரங்களுள் ஒன்றாகும்.
# தூது (இதழ்)

**தூது** என்பது இலங்கையில், ஈரான் இஸ்லாமியக் குடியரசுத் தூதரகத்தால் வெளியிடப்படும் ஓர் இதழாகும். ஆரம்ப காலத்தில் இரண்டு மாதங்களுக்கொரு முறை வெளிவந்த இவ்விதழ் தற்போது இடைக்கிடையே வெளிவந்துகொண்டிருக்கின்றது. 1990ம் ஆண்டுகளின் இறுதிப் பகுதியிலிருந்து இவ்விதழ் வெளிவருகின்றது. இதன் பதிவிலக்கம்: QD/126/News/2011.
# தூது (இதழ்)

## உள்ளடக்கம்

இவ்விதழில் மத்திய கிழக்கு அரபுலக நாடுகளில் அரசியல், சமகால விவகாரங்கள் ஆகியவற்றிற்கு முக்கியத்துவம் கொடுக்கப்பட்ட ஆக்கங்கள் இடம்பெறுகின்றன. ஈரான் இஸ்லாமிய குடியரசு தூதரகத்தின் வெளியீடாக இவ்விதழ் வெளிவந்த போதிலும்கூட ஈரான் இஸ்லாமிய குடியரசு அரசாங்கத்தின் கருத்துக்களை பிரதிபலிக்க வேண்டியதில்லை எனக் குறிப்பிடப்பட்டிருக்கின்றது. இஸ்லாமிய பன்னாட்டு விவகார ஆய்வு இதழாகவும் குறிப்பாக ஈரானிய கலை கலாசார அரசியல் விவகாரங்களை எடுத்துக்கூறும் இதழாகவும் உள்ளது. வாசகர்களைக் கவரக்கூடிய வகையில் தரமான தாளில் அச்சிடப்பட்டு வர்ண அட்டை முகப்பையும் வர்ணப் படங்களையும் தாங்கி வெளிவருகிறது.
# தூது (இதழ்)

## வெளியீட்டு முகவரி

கலாசாரப் பகுதி. ஈரான் இஸ்லாமியக் குடியரசுத் தூதரகம். 06 சேர் ஏர்னஸ் டி சில்வா மாவத்தை, கொழும்பு 07
# மாவட்டச் செயலாளர் (இலங்கை)

**மாவட்டச் செயலாளர்** (*District Secretary*) அல்லது **அரசாங்க அதிபர்** (*Government Agent*, GA) என்பவர் இலங்கையில் ஒவ்வொரு நிருவாக மாவட்டத்திற்கும் பொது நிர்வாக சேவைக்குத் தலைவராகச் செயற்படும் இலங்கை நிர்வாக சேவையைச் சேர்ந்த அதிகாரியைக் குறிக்கும். இலங்கையிலுள்ள 25 மாவட்டங்களுக்கும் தனித்தனியாக 25 மாவட்டச் செயலாளர்கள் பணியாற்றுகின்றனர். இது பிரித்தானியர்களின் காலனித்துவ ஆட்சிக்காலத்திலிருந்து தொடர்ந்து வரும் பழைமையான ஒரு பதவி ஆகும்.
# குல்ஃபி

**குல்ஃபி** (*kulfi*) குளிர்களி இந்தியத் துணைக்கண்டத்தில் பிரபலமான ஒரு பால் உணவு. இது பாரம்பரிய இந்தியக் குளிர்களி என்று கருதப்படுகிறது. இனிப்பும் சுவையும் சேர்க்கப்பட்ட பாலை ஒரு பாத்திரத்தில் ஊற்றி அடிப்பிடிக்காமல் ஒரு பங்கு பால் அரைப்பங்காகும் வரை தொடர்ந்து காய்ச்சிக் குளிர்வித்துக் குல்ஃபி தயாரிக்கப்படுகிறது. மலாய் குல்ஃபி, மாங்காய் குல்ஃபி, ரோஸ் குல்ஃபி, குங்குமப்பூ குல்ஃபி என்று பல நிறங்களிலும் சுவைகளிலும் குல்ஃபி கிடைக்கிறது.
# குல்ஃபி

## வரலாறு

குல்ஃபி குளிர்களியானது முகலாயப் பேரரசு காலமான 16 முதல் 18-ம் நூற்றாண்டுகளில் இருந்ததாக, அக்பரின் ஆட்சிக்காலத்திலிருந்த அயினி அக்பரியில் தெரிவிக்கப்பட்டுள்ளது. இமயமலையில் இருந்து கொண்டுவரப்படும் மூலப்பொருட்களை வைத்து அரசர்களுக்கு சமைக்கும் பொழுது பரிமாறப்பட்டதாகவும் தெரிவிக்கின்றது.
# கொற்கை அகழாய்வுகள்

கொற்கை சங்க காலம் தொட்டே ஒரு துறைமுக பட்டினமாய் இருந்து வந்தது. இதன் பழமையை அறிய தமிழ் நாடு தொல்பொருள் ஆய்வுத்துறையால் 1968, 1969களில் இவ்விடத்தில் 12 அகழாய்வு குழிகள் இடப்பட்டன. அதன்படி பொ. மு. 850 ஆம் ஆண்டு மதிக்கத்தக்க பழம்பொருட்கள் கிடைத்தன. அதனால் இவ்வகழாய்வுகள் தமிழ் வரலாற்று முக்கியத்துவம் வாய்ந்ததாக கருதப்படுகிறது. மேலும் இங்கு தமிழ் பிராமி எழுத்துக்கள் பொறித்த பாணையோடு கிடைத்ததும் குறிப்பிடத்தக்கது. இதன் காலம் கரிம நாற்படுத்தல் மூலம் கி.மு. 755 ± 95 எனக் கணிக்கப்பட்டது. அதனால் இதன் ஆய்வுகள் தமிழ் எழுத்து வளர்ச்சியின் ஒரு திருப்புமுனையாய் இருந்ததும் குறிப்பிடத்தக்கது.
# கொற்கை அகழாய்வுகள்

## குழிகள்

மூலம் - தமிழ்நாட்டுத் தொல்லியல் அகழ்வுகள்  
மொத்தம் தோண்டப்பட்ட 12 குழிகளில் சில முக்கியக்குழிகள்,
;இரண்டாம் குழி
1.62மீ ஆழத்தில் முதுமக்கள் தாழி ஒன்று கிடைத்தது. தமிழகத்தின் தொன்மையான இதே தாழி அடக்கமுறை ஆதிச்சநல்லூரிலும் காணப்படுகிறது.
;மூன்றாவது குழி
செவ்வக வடிவ கட்டிடப்பகுதி.
;நான்காம் குழி
செங்கற்சுவர் பகுதி. இதன் செங்கற்கள் 14*29*7.5 செ.மீ. அளவினைக் கொண்டிருந்தன. மேலும் இக்கட்டிடத்தின் கீழ் கிணற்றின் உறைகளும் அதன் தெற்கில் கழிவு நீர் கால்வய்க்கான சுவடுகளும் உள்ளன. மேலும் இக்குழியில் தமிழ் பிராமி எழுத்துக்கள் பொறிக்கப்பட்ட பானை ஓடுகளும், சில கரித்துண்டுகளும் கிடைத்துள்ளது.
;ஐந்தாவது குழி
நான்கு சாடிகள், சில எலும்புத்துண்டுகள், மட்கலண்கள், தமிழ் பிராமி எழுத்துக்கள் பொறிக்கப்பட்ட சில்லுகள் ஆகியவை கிடைத்துள்ளன.
;மற்ற குழிகள்
சில சங்குகள், சங்கு வளையல்கள், குறியீடுகள் கொண்ட பாணையோடுகளும் உள்ளன.
# கொற்கை அகழாய்வுகள்

## முக்கியத்துவம்

நான்காவது குழியில் கிடைத்த கரித்துண்டின் காலம் பொ.மு. 785 என்று மதிக்கப்படுவதால் (சி 14) அக்காலம் முதலே இங்கு கடல் போக்குவரத்து நடந்தது பற்றி அறிய முடிகிறது.
# கொற்கை அகழாய்வுகள்

## வகைப்படுத்தல்

இங்கு காணப்படும் நாகரிகத்தை காலத்தைக் கொண்டு இதை 3 வகையாக பகுக்கின்றனர்.
1. முதல் பண்பாடு - கி.மு. 800 - கி.பி. 400
1. இரண்டாம் பண்பாடு - கி.பி. 401 - கி.பி. 1000
1. மூன்றாம் பண்பாடு - கி.பி.1001 - கி.பி.1400
அதன்படி முதற்பண்பாடே இங்கு முக்கியத்துவம் பெறுகிறது.
# கவிதை நாடகம்

**கவிதை நாடகம்** என்பது நாடக வகைகளில் ஒன்று. ஒரு நாடகத்தில் கதை மாந்தரின் உரையாடல்கள் அனைத்தும் கவிதை வடிவிலேயே அமைந்திருந்தால் அது கவிதை நாடகம் எனப்படும். மேலை நாட்டுக் கவிதை நாடகங்களைப் பின்பற்றி தமிழிலும் கவிதை நாடகங்கள் எழுதப்பட்டன; இவை யாப்பு நெறிகளுக்கு உட்பட்டவை.  
மனோன்மணியம் சுந்தரம் பிள்ளை எழுதிய "மனோன்மணியம்" தமிழில் எழுதப்பட்ட முதல் கவிதை நாடகம். மறைந்த மாநகர், புகழேந்தி, புலவர் உள்ளம், அன்னி மிஞிலி எனப் பல கவிதை நாடகங்கள் தமிழில் வெளிவந்துள்ளன. தமிழ் இலக்கியம் மற்றும் வரலாற்றுச் செய்திகளின் அடிப்படையில் கவிதை நாடகங்கள் எழுதப்பட்டுள்ளன. எ.கா :கனகை, புகழேந்தி, அனிச்ச அடி, ஆபுத்திரன், வேங்கையின் வேந்தன், நெடுமான் அஞ்சி, இரவிவர்மன், இராஜாதேசிங்கு, சாகுந்தலை, தமயந்தி, கூடல் சங்கமம் (இரா. பெருமாள் ராசு).
# பாறைப்படிவியல்

உள்ள புவியியல் பிரிவு]]  
**பாறைப்படிவியல்** (*Stratigraphy*) புவியியலின் ஒரு பிரிவாகும். இது மண் படிதல் மற்றும் பாறை உருவாதல் பற்றி விளக்கும் ஒரு பிரிவாகும். இதில் இரண்டு பிரிவுகள் உள்ளன. ஒன்று உயிரி பாறை உருவாதல் பற்றியும் மற்றொன்று தனிம பாறை உருவாதல் பற்றியும் விளக்குகின்றது.
# ரத்தசரித்திரம் (திரைப்படம்)

**ரத்தசரித்திரம்** (*Raththa Sarithiram*) என்பது 2010 ஆம் ஆண்டு வெளியான இந்தியத் தமிழ் அதிரடித் திரைப்படம் ஆகும். இது இந்தி மற்றும் தெலுங்கு மொழிகளில் ஒரே நேரத்தில் இதே பெயரில் வெளியானது. ராம்கோபால் வர்மா இயக்கிய படத்தில் சூர்யா, விவேக் ஒபரோய், சத்ருகன் பிரசாத் சின்கா, கோட்டா சீனிவாச ராவ், பிரியாமணி, சுதீப், ராதிகா ஆப்தே உட்பட மேலும் பலர் நடித்துள்ளனர். இத்திரைப்படம் ஆந்திர மாநிலத்தைச் சேர்ந்த பரிதாலா ரவிந்திரன் மற்றும் மத்தலசெருவு சூரி என்பவர்களுக்கு இடையே நடந்த மோதல் சம்பவத்தைச் சித்தரிக்கும் உண்மைக் கதையை தழுவி எடுக்கப்பட்டது. இப்படத்தின் தொடர்ச்சியாக ரத்தசரித்திரம் 2 என்ற தலைப்பில் 2010இன் பிற்பகுதியில் வெளியிடப்பட்டது. இப்படத்தின் மூலம் விவேக் ஓபராய் தெலுங்கில் அறிமுகமானார். மேலும் இத்திரைப்படத்தில் நடித்ததற்காக விவேக் ஓபராய் 2011ஆம் ஆண்டின் *ஸ்டார்டஸ்ட்* விருதை வென்றார்.
படம் கலவையான விமர்சனத்தை எதிர்கொண்டது.
# புவியுரு வரைபடம்

**புவியுரு வரைபடம்** அல்லது **புவியுரு நிலப்படம்** என்பது புவியின் நிலவியல் அம்சங்களைக் காட்டுவதற்காக வரையப்படும் சிறப்பு நிலப்படம் ஆகும். புவி மேற்பரப்பில் பாறைகளும், நிலவியல் அடுக்குகளும் வெளித்தெரியும் இடங்களில் அவை நிறங்களினால் அல்லது குறியீடுகளினால் காட்டப்படுகின்றன. பாறைப் படிமானங்களினதும், பிளவுகள், மடிப்புக்கள், நெடுக்கு அமைப்புகள் போன்ற அமைப்பு அம்சங்களினதும், முப்பரிமாண அமைப்பு ஏற்ற இறக்கக் குறியீடுகளைப் பயன்படுத்துவதன் மூலம், காட்டப்படுகின்றன.  
மேற்பரப்புக்குக் கீழ் உள்ள நிலக்கிடப்புப் போக்குகளையும் அடுக்குகளையும் விளக்குமுகமாகக் குறித்த அடுக்கின் மேற்பரப்பைப் பாறையடுக்கியல் சமவுயரக் கோடுகளைப் பயன்படுத்தி விளக்கலாம். பாறையடுக்குத் தொகுதிகளின் தடிப்பு வேறுபாடுகள் சமதடிம வரைப்படங்களில் விவரிக்கப்படுகின்றன. இவ்வடுக்குகள் பெருமளவுக்குத் துண்டுதுண்டாகவோ, கலந்தோ, தொடர்பற்றோ இருக்கும்போது மேற்படி முறையைப் பயன்படுத்துவது எல்லா நேரங்களிலும் சாத்தியமாவதில்லை.
# புவியுரு வரைபடம்

## குறியீடுகள்

### பாறையமைப்புக்கள்

பாறை அமைவுகள் பொதுவாக நிறங்களினால் குறித்துக் காட்டப்படுகின்றன. நிறத்துக்குப் பதிலாகக் குறியீடுகளையும் பயன்படுத்தலாம். வெவ்வேறு நிலவியல் வரைபட நிறுவனங்கள், பல வகையானதும், பல்வேறு காலப்பகுதிகளைச் சேர்ந்தனவுமான பாறைகளைக் காட்டுவதற்கு வெவ்வேறு நியமங்களைப் பயன்படுத்துகின்றன.
# புவியுரு வரைபடம்

## குறியீடுகள்

### திசையமைவுகள்

நிலவியலாளர்கள் இரண்டு விதமான திசையமைவு அளவுகளை எடுக்கின்றனர். ஒன்று தளங்களின் திசையமைவு. மற்றது கோடுகளின் திசையமைவு.
# அரங்கேற்றம்

யின் அரங்கேற்றம்]]
தான் இயற்றிய இராமாயணத்தை அரங்கேற்றியதாக கூறப்படும் திருவரங்கம் அரங்கநாதர் கோயிலில் உள்ள மண்டபம்]]
**அரங்கேற்றம்** என்பது ஒருவர் தனது நூலை, புத்தாக்கமொன்றை முதன்முதலில் அவையினர் முன்னிலையில் நிகழ்த்துவது ஆகும். பரதநாட்டியம், இசைக்கலை முதலானவற்றினை பயிலும் மாணக்கர் தம் முதல் நிகழ்வை அரங்கேற்றம் செய்வர். இது ஒரு பெருவிழாவாக கொண்டாடப்படுகின்றது. அரங்கேற்றமானது பொதுவாக கோயில் அல்லது மண்டபம் போன்ற பொது இடங்களில் நடத்தப்படுகிறது. பண்டைய தமிழ் மன்னர் காலத்திலும் அரங்கேற்று விழா அரசவிழாவாகக் கொண்டாடப்பட்டமைக்கான குறிப்புகள் உள்ளன. ஆடல்மங்கை மாதவியின் அரங்கேற்றம் பற்றி சிலப்பதிகாரத்தின் அரங்கேற்று காதை குறிப்பிடுகின்றது. அக்காலப் புலவர்கள் தாம் புதியதாக இயற்றிய புராணம், சிற்றிலக்கியம் போன்றவற்றை அது எத்தலத்தின் மீது பாடப்பட்டதோ அத்தலத்திலே உள்ள கோயிலிலே அரங்கேற்றினர். இந்த அரங்கேற்றமானது பல நாட்கள் மாலை நேரத்தில் நடக்கும். இதில் சுற்றவட்டாரப் புலவர்கள் கலந்து கொள்வர். அவர்கள் முன்னிலையில் தினமும் தான் இயற்றிய இலக்கியப் பாடல்களை வரிசையாக சொல்லி அதற்கான பொருளையும் கூறுவார்.
# இட அமைப்பியல்

**இட அமைப்பியல்** (*Topography*) என்பது கோள் அறிவியல் சார்ந்த ஒரு துறை. இது, புவியினதும், கோள்கள் மற்றும் கோள்கள், மதிகள், விண்கற்கள் போன்ற கவனிக்கத்தக்க பிற வானியற் பொருட்களினதும் மேற்பரப்பு வடிவங்களையும் பிற அம்சங்களையும் பற்றி ஆய்வு செய்யும் துறையாகும்.  
பொதுவாக, இட அமைப்பியல் மேற்பரப்பின் உயர வேறுபாடுகள் தொடர்பான விவரங்கள் மட்டுமன்றி, இயற்கை மற்றும் செயற்கை அம்சங்களுடன், உள்ளூர் வரலாறு பண்பாடு போன்றவற்றையும் கணக்கில் எடுத்துக்கொள்கிறது.  
இட அமைப்பியல் சிறப்பாக மேற்பரப்பின் முப்பரிமாணத் தரத்தைக் குறிக்கும், நிலப்பகுதியின் உயர அமைப்புக்களைப் பதிவு செய்வதில் ஈடுபடுவதுடன் குறிப்பான நிலவடிவங்களையும் அடையாளம் காண முயல்கிறது. இதை நிலவுரு அளவியல் (geomorphometry) என்றும் அழைப்பதுண்டு. தற்காலப் பயன்பாட்டில் இச்சொல், மின்னணுவியல் வடிவத்தில் நிலப்பரப்பு உயரம் சார்ந்த தரவுகளைப் பெறுவதைக் குறிக்கிறது. சமவுயரக் கோடுகள், உயரங்காட்டு நிறங்கள் போன்ற நுட்பங்களைப் பயன்படுத்தி நிலவடிவத்தை நிலப்படமாக உருவாக்குவதை இது உள்ளடக்குகிறது.
# இட அமைப்பியல்

## நோக்கங்கள்

மேற்பரப்பில் உள்ள ஒர் அம்சத்தின், அல்லது மேலும் பொதுவாக ஒரு புள்ளியின் சரியான அமைவிடத்தை குறுக்குக் கோடு, நெடுங்கோடு, உயரம் ஆகியவற்றின் அடிப்படையில் கண்டறிவதே இட அமைப்பியலின் நோக்கம். அம்சங்களைக் கண்டறிந்து பெயரிடுவதுடன், நிலவடிவக் கோலங்களை அடையாளம் காணுவதும் இத்துறையின் ஒரு பகுதியாகும்.  
இட அமைப்பியல் ஆய்வு ஒன்று பல நோக்கங்களுக்காக நடத்தப்படக்கூடும். படைத்துறைத் திட்டமிடலும், நிலவியல் ஆராய்ச்சியும் இவ்வாறான ஆய்வுத் திட்டங்களுக்கு முதன்மையான தூண்டுகோல்களாக அமைகின்றன. அதேவேளை, இட அமைப்பியல் தரவுகள் திட்டமிடல், கட்டுமானம், மற்றும் பல்வேறு குடிசார் பொறியியல், பொது வேலைகள் முதலியவற்றுக்கு மிகவும் அவசியமானவை.
# இட அமைப்பியல்

## நுட்பங்கள்

இட அமைப்பியல் ஆய்வுகளுக்குப் பல அணுகுமுறைகள் உள்ளன. இவற்றுள் எந்த முறையைப் பயன்படுத்துவது என்பது ஆய்வு செய்யவேண்டிய பகுதியின் அளவு, அதை அணுகக்கூடிய தன்மை, ஏற்கெனவே உள்ள ஆய்வுகளின் தரம் என்பவற்றில் தங்கியுள்ளது.  
: நேரடி அளவை
: தொலையுணர்தல்
: வான்வெளிப் படங்களும், செய்மதிப் படங்களும்
: ஒளியடர்வு அளவியல்
: ரேடாரும், சோனாரும்
# இந்திய தேசிய செயற்கைக்கோள் தொகுதி

**இன்சாட்** (INSAT) அல்லது **இந்திய தேசிய செயற்கைக்கோள் தொகுதி** என்பது இந்தியாவின் இஸ்ரோவினால் அனுப்பப்பட்ட பலநோக்குத் திட்ட பூகோள செயற்கைக்கோள்கள் ஆகும். தொலைத்தொடர்பு, ஒhdgdhdhdலி-ஒளிபரப்பு, வானிலை, மற்றும் தேடல் மற்றும் மீட்பு நடவடிக்கை தேவைகளை நிறைவு செய்வதற்காக இவ்வகை இன்சாட் செயற்கைகோள்கள் அனுப்பப்பட்டன. 1983ல் ஆரம்பிக்கப்பட்ட இன்சாட் திட்டமானது ஆசிய-பசிபிக் பிராந்தியத்தில் உருவாக்கப்பட்ட மிகப்பெரிய உள்நாட்டு தகவல் தொடர்பு அமைப்பு ஆகும். இது விண்வெளி துறை, தொலைத்தொடர்பு துறை, இந்திய வானிலை ஆய்வுத் துறை, அகில இந்திய வானொலி மற்றும் தூர்தர்ஷன் ஆகியவற்றின் கூட்டு முயற்சியாகும். செயலாளர் மட்டத்தில் அமைந்த இன்சாட் ஒருங்கிணைப்பு குழு, இன்சாட் அமைப்பின் ஒட்டுமொத்த ஒருங்கிணைப்பு மற்றும் மேலாண்மையை நிர்வகிக்கிறது.  
இந்தியாவின் தொலைத்தொடர்பு மற்றும் தொலைக்காட்சி ஒளிபரப்புப் பயன்பாடுகளுக்கான அலைவாங்கிப் பரப்பிகளை ( சி. எசு, நீட்டித்த சி மற்றும் கேயு வரிசை) இன்சாட் செயற்கைக் கோள்கள் வழங்குகின்றன. சில செயற்கைக் கோள்களில் மீவுயர் தெளிதிறன் நுண்கதிர் வெப்ப அளவி மற்றும் வானிலையியல் மாற்றங்களைக் காட்சிப்படுத்த உதவும் சிசிடிபுகைப்படக் கருவி்களும் பொருத்தப்பட்டு பயன்படுத்தப்படுகின்றன.
தெற்காசிய மற்றும் இந்திய பெருங்கடல் பகுதியில் உருவாகும் இடர்பாடுகளை கண்டறிந்து எச்சரிக்கும் சமிக்ஞைகளை வாங்கிக் கொள்ளும் அலைவாங்கி பரப்பிகளும் இன்சாட் செயற்கைக் கோள்களில் இணைக்கப்பட்டுள்ளன. அனைத்துலக இடர்பாடுகள் கண்டறிந்து எச்சரிக்கும் தகவல் தொடர்பு அமைப்பில் (Cospas-Sarsat) இந்திய விண்வெளி ஆராய்ச்சி நிறுவனமும் ஒரு உறுப்பினர் ஆகும்.
# இந்திய தேசிய செயற்கைக்கோள் தொகுதி

## இன்சாட் அமைப்பு

இந்திய தேசிய செயற்கைக்கோள் அமைப்பு 1983 ஆம் ஆண்டு ஆகஸ்ட் மாதம் இன்சாட்-1B செயற்கைக்கோள் ஏவுதலுடன் ஆரம்பிக்கப்பட்டது. 1982 ல் அனுப்பப்பட்ட இன்சாட்-1A ஆனது தோல்வியில் முடிந்தது. இன்சாட் அமைப்பு செயற்கைக்கோள்களானது இந்தியாவில் தொலைக்காட்சி, வானொலி, தொலைத்தொடர்பு மற்றும் வானிலை ஆராய்ச்சி துறைகளில் மிகப்பெரிய புரட்சியையே ஏற்படுத்தியது எனலாம். இது தொலைக்காட்சி மற்றும் தொலைத்தொடர்பு அமைப்புகளின் அசுர வளர்ச்சிக்கு வித்திட்டது எனலாம். கல்பனா-1 ஆனது வானிலைக்காக மட்டும் தனியே அனுப்பப்பட்ட செயற்கைக்கோள் ஆகும். ஹசன் மற்றும் போபாலில் உள்ள கட்டுப்பாட்டு அறைகளின் மூலம் இன்சாட் செயற்கைக்கோள்கள் கட்டுப்படுத்தப்படுகின்றன. தற்போது 21ல் 11 செயற்கைகோள்கள் இயக்கத்தில் உள்ளன  
இன்சாட் செயற்கைக் கோள்களின் பட்டியலுக்கு இந்திய செயற்கைக்கோள்களின் பட்டியலை பார்க்கவும்.
# கறுப்புசாமி

1. வழிமாற்று கருப்பசாமி
"*அக்னி கருப்பசாமி மந்திரம்*"  
உச்சிபொத்தை.  
- **அக்னி கருப்பா அருளை கொடுப்பா! ஓம் தூம் டம் ரம் அக்னி கருப்பசாமியே வா வா ஸ்வாஹா!**
- **இடம்:** தென்காசி மாவட்டம், உச்சிபொத்தை கிராமத்தில் அமைந்துள்ள **ஆலத்திபோத்தி அய்யனார் ஆலயத்தில்** அருள்பாலிக்கும் அக்னி கருப்பசாமி உடையது இந்த மந்திரம்.
# குளிரேற்றல்

is used to refrigerate and preserve food such as this northern kingfish.]]  
**குளிரேற்றல்** (*refrigeration*) என்பது ஓரிடத்தில் இருந்து வேறோர் இடத்துக்கு வெப்பம் கடத்தப்படுவதற்குச் செய்யப்படும் வேலையைக் குறிக்கும். இது பொதுவாக இயந்திர ஆற்றல் மூலம் செய்யப்படுகிறது. ஆனால் இதை காந்த சக்தி மூலமாகவும் மற்றும் பிற முறைகளை கையாண்டும் செய்யலாம். இது பல பயன்பாடுகளைக் கொண்டிருக்கிறது. அவை வீட்டு குளிர்சாதனப்பெட்டிகள், தொழில்துறை, உறைப்பனி உருவாக்கம், காற்றுச்சீரமைத்தல், வெப்ப ஏற்றிகளில் பயன்படுகிறது.
# குளிரேற்றல்

## வரலாற்று பயன்பாடுகள்

### பனி அறுவடை

முற்காலத்தில் உணவை பாதுகாக்க பனி பயன்படுத்தப்பட்டது. இங்கே இருந்து குளிரேற்றல் வரலாறு தொடங்குகிறது. காலங்காலமாக, பனி மற்றும் பனிக்கட்டி பருவகால அறுவடை பண்டைய கலாச்சாரங்கள் பெரும்பாலான வழக்கமான நடைமுறையாக இருந்தது. சீனர்கள், கிரேக்கர்கள், ரோமானியர்கள், பெர்சியர்கள் பனியை வைக்கோல், மின்காப்பு பொருள்கள், குகைகள் கொண்டு சேமித்து இருந்தனர். பெர்சியர்கள் பனியை ஒரு குழியில் சேமித்தனர். பனி பங்கீடு சூடான காலகட்டங்களில் உணவுகளை பதப்படுத்தவும் அனுமதித்தது.  
16 ஆம் நூற்றாண்டில், இரசாயன குளிர்ப்பானங்களில் கண்டுபிடிப்பு செயற்கை குளிரேற்றலின் முதல் படிகளில் ஒன்றாக இருந்தது. சோடியம் நைட்ரேட் அல்லது பொட்டாசியம் நைட்ரேட் தண்ணீர் சேர்க்கப்படும் போது நீரின் வெப்பநிலையை குறைத்தது. இத்தாலியில், இத்தகைய ஒரு தீர்வு ஒயின் மற்றும் கேக்குகளுக்கு குளிர்ச்சியுட்ட பயன்படுத்தப்பட்டது.  
19 ஆம் நூற்றாண்டின் முதல் பாதியில், பனி அறுவடை அமெரிக்காவில் பெரிய வணிகமாக அமைந்தது.
# குளிரேற்றல்

## வரலாற்று பயன்பாடுகள்

### பரந்த வணிக பயன்பாடு

1870 களில், வணிகரீதியான குளிர்ப்பதன பிரிவுகளின் மிகப்பெரிய பயனராக மதுபானம் இருந்தது. அப்பொழுதும் ஒரு பகுதியினர் அறுவடை பனியை நம்பியிருந்தனர். பனி-அறுவடை தொழில் 20 ஆம் நூற்றாண்டின் தொடக்கத்தில் மிக பெரிய அளவில் வளர்ந்து இருந்தது. பெருநகர பகுதியில் மாசு மற்றும் கழிவுநீர் இயற்கை பனியை பாதிக்க தொடங்கின. இறுதியாக வடிப்பகம் கறை பனி பற்றி புகார் செய்ய தொடங்கின. மேலும் நவீன மற்றும் நுகர்வோர்-உபயோக குளிர்ப்பதன மற்றும் பனி தயாரித்தல் இயந்திரங்களுக்கு தேவை அதிகரித்தது.  
1895 இல், ஜெர்மன் பொறியாளர் கார்ல் வோன் லின்டி பெரிய அளவிலான திரவ காற்று உற்பத்தி செயல்முறையை உருவாக்கினார், அதனுடன் திரவ ஆக்சிஜன் உற்பத்தி செயல்முறையையும் உருவாக்கினார்.  
1840 ம் ஆண்டு ஐக்கிய அமெரிக்காவில் பால் பொருட்களை குறுகிய தூரம் கொண்டு செல்ல குளிரூட்டப்பட்ட இரயில் வண்டி போக்குவரத்து அறிமுகப்படுத்தப்பட்டது. 1867 ஆம் ஆண்டு டெட்ராய்டின் JB சதர்லேண்ட், மிச்சிகன் குளிர்சாதன பெட்டி காருக்கான காப்புரிமை பெற்றார்.  
1900 ஆம் ஆண்டு வாக்கில், சிகாகோவில் இறைச்சி பொதி வீடுகள் அம்மோனியா-சுழற்சி வகை குளிர்ப்பதன இயந்திரத்தை உபயோக்க ஆரம்பித்தனர். 1914 வாக்கில், கிட்டத்தட்ட அனைத்து இடத்திலும் செயற்கை குளிர்ப்பதன இயந்திரம் பயன்படுத்தப்பட்டது. பெரிய இறைச்சி பதப்படுத்துபவர்களான ஆர்மரின், ஸ்விஃப்ட், மற்றும் வில்சன் விலையுயர்ந்த அலகுகளை வாங்கி ரயில் கிளை வீடுகள் மற்றும் தொலை விநியோக பகுதிகளில் சேமிப்பு வசதிகளை நிறுவினர்.  
20 ஆம் நூற்றாண்டின் மத்திய காலம் வரை குளிர்ப்பதனம் இயந்திரம் லாரிகள் அல்லது வேக பார விசைப்பொறி வண்டிகளுக்கு நிறுவ வடிவமைக்கப்படவில்லை. குளிரூட்டப்பட்ட வாகனங்கள் உறைந்த உணவுகள், பழங்கள் மற்றும் காய்கறிகள், மற்றும் வெப்பநிலை உணர் ரசாயனங்கள் விரைவில் அழுகி கெட்டு போகிற பொருட்கள், போக்குவரத்துக்கு பயன்படுத்தப்படுகின்றன. இந்த மிக நவீன குளிர்சாதனப்பெட்டிகள் -40 மற்றும் 20&nbsp;°C இடையே வெப்பநிலை வைத்திருக்க கூடியவை.
# குளிரேற்றல்

## வரலாற்று பயன்பாடுகள்

### நுகர்வோர் மற்றும் இல்லம் பயன்பாடு

குளோரோப்ளோரோகார்பன் (CFC) இரசாயனத்தை அடிப்படையாய் கொண்ட செயற்கை குளிர்ப்பான்களின் கண்டுபிடிப்பு நுகர்வோர் வீடுகளில் பாதுகாப்பாக பயன்படுத்த கூடியதாக இருந்தது. ப்ரீயான், டுபோண்ட் கார்ப்பரேஷனின் ஒரு முத்திரையாக இருந்தது. பின்னர் 1920 களில் ஹைட்ரோபுலோரோகார்பன் (HFC), மற்றும் ஹைட்ரோகுளொரொ புலோரோகார்பன்(HCFC) ஆகிய குளிர்ப்பான்கள் உருவாக்கப்பட்டது. இந்த குளிர்ப்பான்கள் அப்பொழுது பயன்படுத்தப்பட்ட மெத்தில் ஃபார்மேட், அமோனியா, மெத்தில் குளோரைடு, மற்றும் சல்பர் டை ஆக்சைடுயை விட குறைவான ஆபத்துடையதாக இருந்தது. CFC குளிர்ப்பான்களின் நோக்கம் குளிர்ப்பதன இயந்திரம் வீட்டிற்கு ஆபத்து உருவக்காத உபகரணமாக இருக்கவே. இருப்பினும் 1970 இல் இந்த சேர்மங்கள் வளிமண்டல ஓசோனுடன் வினை புரிவது கண்டுபிடிக்கப்பட்டது. வளிமண்டல ஓசோன், சூரிய புற ஊதா கதிர்களுக்கு எதிரான ஒரு முக்கியமான பாதுகாப்பு அமைப்பாக செயல் படுகிறது. அதனால் 1987 ஆம் ஆண்டு மாண்ட்ரீல் நெறிமுறை இந்த சேர்ம உபயோகத்தை கட்டுப்படுத்த கொண்டு வரப்பட்டது.
# குளிரேற்றல்

## குளிரேற்றலின் தற்போதைய பயன்பாடுகள்

தற்போது அநேகமாக குளிரேற்றல் மிக பரவலாக பயன்படுத்தப்படுகிறது. இவை வீடுகள், உணவு விடுதிகள், பெரிய சேமிப்பு கிடங்குகள், கட்டிடங்கள் உணவுப்பொருள் பதப்படுத்தல் மற்றும் காற்றுச்சீரமைத்தல் போன்றவற்றில் பயன்படுத்தப்படுகிறது. சமையலறைகளில் குளிர்சாதனப்பெட்டிகள் பழங்கள் மற்றும் காய்கறிகளை சேமிப்பதற்கும் மீன் மற்றும் இறைச்சியை நீண்ட காலத்துக்கு பாதுகாப்பாக சேமிக்கவும் பயன்படுத்தப்படுகிறது.  
வணிகம் மற்றும் உற்பத்தியில், குளிரேற்றல் பல வகையில் பயன்படுத்தப்படுகிறது. குளிரேற்றம் ஆக்சிஜன், நைட்ரஜன், ப்ரொபேன் மற்றும் மீத்தேன் ஆகிய வாயுக்களை திரவமாக்க பயன்படுகிறது. அழுத்தப்பட்ட காற்றை தூய்மைபடுத்தவும், அதில் உள்ள ஈரப்பதத்தை குறைக்கவும் பயன்படுத்தப்படுகிறது. எண்ணெய் சுத்திகரிப்பு, இரசாயன ஆலைகள், மற்றும் பெட்ரோ இரசாயணம் குளிரேற்றல் அவர்களின் சில குறைந்த வெப்பநிலை செயல்முறைகளில் பயன்படுத்தப்படுகிறது. உலோக தொழிலாளர்கள் எஃகு மற்றும் கருவிகளை குளிர்விக்க குளிரேற்றலை பயன்படுத்துகின்றன. லாரிகள், ரயில்கள், விமானங்கள் மற்றும் கடலில் செல்லும் கப்பல்கள் மூலம் வெப்பநிலை உணர் உணவுப்பொருளை மற்றும் பிற பொருட்களை கொண்டு செல்வதற்கு, குளிரேற்றல் தேவை படுகிறது.
# குளிரேற்றல்

## குளிரேற்றல் முறைகள்

குளிரேற்றல் முறைகளை சுழற்சி அல்லாத, சுழற்சி, வெப்பமின் மற்றும் காந்த என்று வகைப்படுத்தலாம்.
# குளிரேற்றல்

## குளிரேற்றல் முறைகள்

### சுழற்சி அல்லாத குளிரேற்றல்

சுழற்சி அல்லாத குளிரேற்றல் பனி உருகுதல் அல்லது உலர் பனி (உறைந்த கார்பன் டை ஆக்சைடு) மூலம் நிறைவேற்றப்படுகிறது. இந்த முறைகள் ஆய்வகங்கள் மற்றும் பட்டறைகள், அல்லது கையடக்க குளிரூட்டிகள் போன்ற சிறிய அளவிலான குளிரேற்றலில் பயன்படுத்தப்படுகின்றன.
பனி கடல் மட்டத்தில் 0&nbsp;°C (32&nbsp;°F) உருக தொடங்குகிறது. பனி உருக 333.55 kJ / கிலோ (144 BTU / lb கிட்டத்தட்ட)வெப்பம் தேவை. அந்த வெப்பம் அருகில் உள்ள பொருளில் இருந்து எடுக்க படுவதால் உணவுப்பொருளின் வெப்பநிலை பராமரிக்கப்பட்டு சேமிக்கபடுகிறது.
திட கார்பன் டை ஆக்சைடு குறைந்த வெப்பநிலையில் பொருட்கள் பராமரிக்க பயனளிக்கும்.
# மெய்நிகர் பெருங்குடல் நோக்கி

**மெய்நிகர் பெருங்குடல் நோக்கி** *(Virtual colonoscopy)* என்பது சி.டி. ஸ்கேன் தொழில் நுட்பத்தைப் பயன்படுத்தி நிகழ்நேரத்தில் பெருங்குடல் மற்றும் அதைச் சுற்றியுள்ள பகுதிகளைப் பரிசோதிக்கும் முறை.  
X-கதிர்கள் மற்றும் கணிணி உதவியுடன் நோயாளியின் பெருங்குடல் பகுதியை மருத்துவர் முப்பரிமாணத் தோற்றத்தில் ஆராயலாம்.
# மெய்நிகர் பெருங்குடல் நோக்கி

## நிறைகள்

பலருக்கும் தங்கள் ஆசனவாய் வழியாக பெருங்குடல் அகநோக்கி குழாயை நுழைத்துப் பரிசோதிப்பது பிடிக்காது. மெய்நிகர் பெருங்குடல் நோக்கி இக்குறையைச் சரி செய்கிறது. அத்தோடு வழக்கமான அகநோக்கியினால் பெருங்குடலின் உட்பகுதியை மட்டுமே காண இயலும். ஆனால் மெய்நிகர் பெருங்குடல் நோக்கியால் பெருங்குடல் மற்றும் அதைச் சுற்றி உள்ள பகுதிகளையும் காண இயலும்.
# மெய்நிகர் பெருங்குடல் நோக்கி

## குறைகள்

வழக்கமான பெருங்குடல் அகநோக்கிப் பரிசோதனையின் போது ஏதேனும் புற்றுக் கட்டி போல் தோற்றம் ஏற்பட்டால் அதை எடுத்துப் பரிசோதனைக்கு அனுப்ப முடியும். மெய்நிகர் பெருங்குடல் நோக்கியில் இது இயலாது. அத்தோடு இது நோயாளியைக் கதிர்வீச்சுக்கும் ஆளாக்குகிறது.
# பக்கவாத்தியம்

ஒரு இசை நிகழ்ச்சியில் பாடலுக்கு அல்லது முக்கிய இசைக்கருவிக்கு உறுதுணையாக இருந்து வாசிக்கக்கூடிய இசைக்கருவிகள், **பக்கவாத்தியம்** என்றழைக்கப்படும்.
# பக்கவாத்தியம்

## கருநாடக இசையில் பக்கவாத்தியம்

### வாய்ப்பாட்டு இசை நிகழ்ச்சிகளில் பக்கவாத்தியம்

பாடலுக்கு பக்கவாத்தியமாக மிருதங்கம், வயலின், கஞ்சிரா, கடம், மோர்சிங் போன்றவை வாசிக்கப்படுகின்றன. கீழ்காணும் இணைவுப் பொருத்தத்தில் பாடகருக்கு உறுதுணையாக பக்கவாத்தியங்கள் அமையலாம்.
| குழு எண் | குழு அமைப்பு |  |
| --- | --- | --- |
| 1 | பாடகர், மிருதங்கம், வயலின் |  |
| 2 | பாடகர், மிருதங்கம், வயலின், கஞ்சிரா |  |
| 3 | பாடகர், மிருதங்கம், வயலின், கடம் |  |
| 4 | பாடகர், மிருதங்கம், வயலின், மோர்சிங் | } |
# பக்கவாத்தியம்

## கருநாடக இசையில் பக்கவாத்தியம்

### வாத்தியத் தனி இசை நிகழ்ச்சிகளில் பக்கவாத்தியம்

வாத்தியத் தனி இசைக்கு, வாசிக்கப்படும் முக்கிய இசைக்கருவியைப் பொருத்து பக்கவாத்தியங்கள் தெரிவு செய்யப்படும். கீழ்காணும் இணைவுப் பொருத்தத்தில் முக்கிய இசைக்கருவிக்கு உறுதுணையாக பக்கவாத்தியங்கள் அமையலாம்.  
| முக்கிய இசைக்கருவி | பக்கவாத்தியங்கள் | ஆதாரம் |
| --- | --- | --- |
| வயலின் | மிருதங்கம், கடம் |  |
| வயலின் | மிருதங்கம், கஞ்சிரா |  |
| புல்லாங்குழல் | மிருதங்கம், கடம் |  |
| புல்லாங்குழல் | மிருதங்கம், கஞ்சிரா |  |
| மேண்டலின் | மிருதங்கம், வயலின், கடம் |  |
| மேண்டலின் (இரட்டை) | மிருதங்கம், கடம் |  |
| சாக்சபோன் | வயலின், மிருதங்கம், கடம், மோர்சிங் |  |
| வீணை | மிருதங்கம், கஞ்சிரா, கடம், மோர்சிங் |  |
| சித்ரவீணை | மிருதங்கம், வயலின், கடம் | } |
# நல்லாப்பிள்ளை பாரதம்

**நல்லாப்பிள்ளை பாரதம்** தமிழ் வைணவக் காப்பியங்களுள் ஒன்று. இது தமிழ்நாட்டில் பதினெட்டாம் நூற்றாண்டில் வாழ்ந்த நல்லாப்பிள்ளை என்பவரால் இயற்றப்பட்டது. இது வியாச பாரதத்தை அடியொற்றி முழுவதும் தமிழில் பாடப்பட்டது. மூலநூலில் உள்ளவாறே பதினெட்டுப் பருவங்களையும் 132 சருக்கங்களில் 14,000 பாடல்களால் இதன் ஆசிரியர் பாடியிருக்கிறார். வில்லிபாரதத்தில் உள்ள பாடல்களில் பெரும்பாலானவற்றை தனது நூலில் அப்படியே கையாண்டுள்ள இவர் குறவர்வில்லிபுத்தூர் ஆழ்வார் பாடாமல் விட்ட கதைப்பகுதிகள் முழுதையும் பாடியுள்ளார். அத்தோடன்றி குறவர்வில்லிபுத்தூர் ஆழ்வார் சுருக்கமாகப் பாடிய பகுதிகளையும் விவரித்துப் பாடியுள்ளார். எனவே நல்லாப்பிள்ளை பாரதத்தில் குறவர்வில்லிபுத்தூர் ஆழ்வார் பாரதமும் அடக்கம் எனலாம். இதன் மூலச்சுவடி தமிழ்ப் பல்கலைக்கழகத்தில் உள்ளது. இதன் அச்சுப்பதிப்பு 1888 இல் முழுமையாக வெளியானது. இந்த நூலை அடிப்படையாக கொண்டு மகாபாரத வசன காவியத்தை 1860 இல் த. சண்முக கவிராயர் எழுதி வெளியிட்டார்.
# நல்லாப்பிள்ளை பாரதம்

## மேலும் பார்க்க

- வில்லிபாரதம்
# அரங்கநாதர் பாரதம்

**அரங்கநாதர் பாரதம்** என்பது வில்லி பாரதத்தின் துணைநூல். இதை இயற்றியவர் அரங்கநாதக் கவிராயர். இவர் வில்லிபுத்தூர் ஆழ்வார் பாடாமல் விடுத்த வியாசபாரதத்தின் சௌப்திக பருவத்தின் பின் பகுதியில் அமைந்த சிகாமணிச் சருக்கம் முதல் சொர்க்காரோகணப் பருவம் வரை மீதமுள்ள பாடல்களைப் பாடிப் பாரதக்கதையை முடித்து உள்ளார்.இதில் 2477 பாடல்கள் உள்ளன. எனவே இதைத் தனிநூலாகக் கருதாது வில்லிபாரதத்தின் துணை நூலாகவே கருதுவர்.
# மாறனலங்காரம்

**மாறன் அலங்காரம்** தமிழ் இலக்கண நூல்களுள் ஒன்று. இது பாட்டில் அமையும் அணிகள் பற்றி விரிவாகப் பேசும் நூல். இது ஆழ்வார் திருநகரியில் வாழ்ந்த திருக்குருகைப் பெருமாள் கவிராயர் என்பவரால் இது எழுதப்பட்ட மாறன் அகப்பொருள். மாறன் பாப்பாவினம், மாறன் அலங்காரம் என்னும் மூன்று நூல்களில் ஒன்று. தமிழ் இலக்கணம் பற்றிப் பேசும் அதே வேளையில் இந்நூலில் மாறனாகிய நம்மாழ்வார் பெருமையும் சேர்த்துச் சொல்லப்பட்டுள்ளது.  
இஃது உரைதருநூல்களில் ஒன்று. இது திருக்குருகைப் பெருமாள் கவிராயர் என்பவரால் இயற்றப்பட்டது. வைணவ ஆழ்வார்களில் ஒருவராகிய நம்மாழ்வாரைத் தலைவனாகக் கொண்டு பாடப்பட்டது இந்நூல். பாண்டி நாட்டுச் சிற்றரசர் வழிவந்தவர் நம்மாழ்வார். பேரரசர்களுடைய பெயரைச் சிற்றரசர்களும் சூட்டிக்கொள்ளும் அக்கால வழக்கத்துக்கு அமைய நம்மாழ்வாரும் பாண்டிய மன்னர்களைக் குறிக்கும் *மாறன்* என்ற பெயராலும் அறியப்பட்டவர். இதனால் இப் பெயரைத் தழுவி இந்நூலுக்கு *மாறனலங்காரம்* எனப் பெயரிடப்பட்டது.  
அணியிலக்கணத்தைத் தனிநூலாகச் செய்த முதல் நூல் தண்டியலங்காரம். காஞ்சிபுரத்தில் வாழ்ந்த தண்டி என்பவர் வடமொழியில் இயற்றிய அலங்கார நூலைப் பின்பற்றித் தமிழ்நூல் தண்டியலங்காரம் 12-ஆம் நூற்றாண்டில் எழுதப்பட்டது. அதன் விரிவாக மாறன் அலங்காரம் எழுதப்பட்டது. இதில் மாறன் என்னும் சொல் நம்மாழ்வாரைக் குறிக்கும்.  
##### மாறன் அலங்கார உரை
**பேரை காரி ரத்தினக் கவிராயர்** என்பவர் இந்நூலின் பழைய உரையாசிரியர். பழைய உரையுடன் தேவைப்படும் விரிவான விளக்கங்களுடன் புதிய உரை ஒன்றை தி.வே. கோபாலையர் வெளியிட்டுள்ளார்.
##### அணிகள்
அணிகள் (மாறன் அலங்காரம்-64 அணிகள்)
இதில் அணி மற்றும் அணி வகைகளாக மொத்தம் 321 அணிகள் பற்றிய குறிப்புகள் உள்ளன.  
1. அசங்கதி 2
1. அதிகம் 1
1. அபநுதி 4
1. அற்புதம் 2
1. ஆசி 2
1. ஆர்வமொழி 1
1. இணையெதுகை 2
1. இலேசம் 1
1. இறைச்சிப்பொருன் 1
1. உதாத்தம் 9
1. உபாயம் 1
1. உருவகம் 26
1. உல்லேகம் 4
1. உவமை 46
1. உள்ளுறை 5
1. உறுசுவை 1
1. ஏகாவளி 1
1. ஏது 24
1. ஒட்டு 6
1. ஒப்புமை 2
1. காரணமாலை 1
1. காரியமாலை 1
1. காவியலிங்கம் 1
1. சங்கரம் 1
1. சங்கீரணம் 1
1. சந்தயம் 3
1. சமாயுதம் 1
1. சமுச்சயம் 2
1. சிலேடை 18
1. சுவை 18
1. தடுமாறுத்தி 1
1. தற்குணம் 1
1. தற்குறிப்பேற்றம் 2
1. தற்பவம் 1
1. தன்மை 12
1. திட்டாந்தம் 1
1. தீபகம் 18
1. நிந்தாத்துதி 1
1. நிரல்நிறை 13
1. நெடுமொழி 1
1. பரிகாரம் 4
1. பரிசங்கை 2
1. பரியாயம் 1
1. பரிவர்த்தனை 1
1. பாவிகம் 1
1. பிரத்தியனீகம் 1
1. பிரதீபம் 1
1. பிறவணி 1
1. புகழ்வதின் இகழ்தல் 1
1. புணர்நிலை 2
1. பொருள்மொழி 1
1. மாறுபடு புகழ்நிலை 1
1. மின்வருநிலை 3
1. முன்னவிலக்கு 21
1. வகைமுதலடுக்கு 1
1. விசேடம் 6
1. விதர்சனம் 2
1. விநோத்தி 1
1. விபாவனை 4
1. விரோதம் 7
1. விற்பூட்டு 1
1. வேற்றுப்பொருள் வைப்பு 8
1. வேற்றுமை 5
# கம்போங் மேடான் துர்நிகழ்ச்சி

**கம்போங் மேடான் துர்நிகழ்ச்சி** என்பது 2001ஆம் ஆண்டு, மார்ச் 4இல் இருந்து மார்ச் 8வரையில், ஐந்து நாட்களுக்கு இந்தியர்களுக்கும் மலாய்க்காரர்களுக்கும் இடையே நடைபெற்ற ஓர் இனக் கலவர நிகழ்ச்சியாகும். மலேசியா, கோலாலம்பூர் மாநகரில் இருக்கும் கம்போங் மேடான், கம்போங் காந்தி, கம்போங் லிண்டோங்கான், கம்போங் டத்தோ ஹருண், தாமான் தேசா ரியா போன்ற புறநகர்ப் பகுதிகளில் இந்தக் கலவரம் நடைபெற்றது.  
அண்டை வீட்டுக்காரர்கள் ஒருவரை ஒருவர் புரிந்து கொள்ளாமல் அவசரப்பட்டு கைகலப்பில் இறங்கியதே இந்தக் கலவரத்திற்கு மூலகாரணமாக அமைந்தது . ஒரு மலாய்க்காரர் வீட்டில் திருமண ஏற்பாடுகள் நடைபெற்றுக் கொண்டிருந்தன. அருகாமையில் இருந்த இந்தியரின் வீட்டில் ஓர் இறப்பு நிகழ்ச்சி. இரு வீட்டாருக்கும் இடையே வாக்குவாதங்கள். அந்த வாக்குவாதங்கள் முற்றிப்போய் கைகலப்பில் முடிந்தன. 200 பேர் கைகலப்பில் ஈடுபட்டனர். கைகலப்பில் கல்ந்து கொண்டவர்கள் கம்போங் மேடானுக்கு வெளியில் இருந்து வந்தவர்கள் ஆகும். இந்த துர்நிகழ்ச்சியை எ.என்.என் தொலைக்காட்சி நிறுவனம் நேரடி ஒளிபரப்பு செய்தது.
# வைரப்பெருமாள்

**அய்யர்மலை வைரப்பெருமாள்** தமிழ் நாட்டில் கரூர் மாவட்டம் குளித்தலை அருகே உள்ள அய்யர்மலை இரத்தினகிரீஸ்வரர் ஆலயத்தில் பெரிதும் பேசப்படும் நாட்டார் தெய்வம் ஆவார். திருச்சி, கரூர், நாமக்கல், சேலம் போன்ற மாவட்டத்தினரிடையே நாட்டுப்புற வழக்கில் அவரது கதை இடம்பெறுகிறது
# வைரப்பெருமாள்

## கதை

### சிவனடியார்

இக்கதை தொண்டை நாட்டில் காஞ்சிபுரம் என்ற சிவப்பதியில் முதலியார் இனத்தில் பிறந்த வைரப்பெருமாள் (வைராக்கிய பெருமாள்) என்ற பெயருடைய சிவனடியாரின் கதையாகும்.
# வைரப்பெருமாள்

## கதை

### குழந்தைப் பேறின்மை

இவர் . பலகாலம் குழந்தைப் பேறு இல்லாத வருத்தத்தில் அய்யர்மலை சென்று இறைவனிடம் குழந்தை வரம் கேட்டு, இதற்கு நேர்த்திக் கடனாக தம் தலையை கொய்து கொள்வதாக வேண்டிக்கொண்டதையும், பழுத்த சிவனடியாராக வாழ்ந்து வந்த அவருடைய வேண்டுதலை சிவபெருமான் நிறைவேற்றி சோதிக்க எண்ணியதையும், இதன் பலனாக அவர் மனைவி அழகிய குழந்தைக்குத் தாயானதையும் பற்றி கூறுகிறது.
# வைரப்பெருமாள்

## கதை

### தன் தலையை தானே கொய்து நேர்த்திக் கடன்

தம் வேண்டுதலை முடிக்க எண்ணிய வைரப்பெருமாள் அய்யர்மலை வந்து பதினெட்டாம் படியில் நின்றபடி தம் தலையை தானே வாளால் அறுத்துக் கொண்டு நேர்த்திக் கடனை நிறைவேற்றிய செயல் மக்களிடையே இவரை நாட்டார் தெய்வமாக உயர்த்தி உள்ளது. மலைக்கு கீழே பாதமும், மேலே சிரசும் வந்தது.
# வைரப்பெருமாள்

## கதை

### இரத்தினகிரீஸ்வரர் அருள்

மலைக்கு கீழே பாதமும், மேலே சிரசும் வந்தது. தாம் வேண்டிக்கொண்டபடி வாக்கில் பிறளாது சிரசை கொய்து கொண்ட சிவனடியாரின் பக்தியால் உளமகிழ்ந்து தேவர்கள் பூமாரி பொழிந்தனராம். விண்ணில் வேத வாத்தியங்கள் முழங்கினவாம்.
# வைரப்பெருமாள்

## கதை

### மூன்று வரங்கள்

தாம் வேண்டிக்கொண்டபடி வாக்கில் பிறளாது சிரசை கொய்து கொண்ட சிவனடியாரின் பக்தியால் உளமகிழ்ந்து தேவர்கள் பூமாரி பொழிந்தனராம். விண்ணில் வேத வாத்தியங்கள் முழங்கினவாம். சிவபெருமான் தம் சிவனடியார் முன் தோன்றி அவருடைய பக்தியினை மெச்சி வரமருள சித்தமானார்.  
இறைவனின் சித்தமறிந்த வைராக்கிய பெருமாள் இறைவனிடம் மூன்று வரங்களைக் கேட்டுப் பெற்றார்:  
1. இறைவனுக்குச் சூடிய மாலைகள் முதலில் இவருக்கே சூட்டப்படும்.
1. இறைவனுக்கு காட்டிய கற்பூர ஆரத்தி பின் முதல் மரியாதையாக இவருக்குத்தான் காட்டப்படுகிறது.
1. அம்மனுக்கு படைத்த தளிகை இவருக்கே அளிக்கப்படுகிறது.  
தேனும் தேங்காய்ப்பாலும் மட்டும்தான் இவருக்கு அபிசேகம். இத்தலத்தில் இவர் மிகவும் விசேசமானவர்.
# வைரப்பெருமாள்

## அய்யர்மலை இரத்தினகிரீஸ்வரர் ஆலயம்

கரூர் மாவட்டம் குளித்தலை அருகே உள்ளது அய்யர்மலை. ஐவர் மலை, சிவாயமலை, மாணிக்க மலை என்று பல பெயர்கள் வழங்கி வருகின்றன.
# வைரப்பெருமாள்

## அய்யர்மலை இரத்தினகிரீஸ்வரர் ஆலயம்

### கோயில் அமைப்பு

மூலவர் அருள்மிகு ரத்னகிரீஸ்வரர் (திருவாட்போக்கி - சிவபெருமான்) சுற்றிலும் 8 பாறைகளுக்கு நடுவே உள்ள ஒன்பதாவது பாறையில் சுயம்புவாக எழுந்தருளியுள்ளார். இறைவன் ஒன்பதாவது இரத்தினமாக சுயம்புவாக எழுந்தருளி இருப்பதால் இவருக்கு மலைக்கொழுந்தீஸ்வரர் என்று பெயரும் வழங்கி வருகிறது. காகம் பரவா மலை, நாகம் தீண்டா மலை என்று பல அதிசயங்களால் பெயர் பெற்ற இந்த மலையில் சிவபெருமான் பல திருவிளையாடல்கள் நிகழ்த்தியுள்ளதாக நம்பப்படுகிறது.
# வைரப்பெருமாள்

## அய்யர்மலை இரத்தினகிரீஸ்வரர் ஆலயம்

### பிரார்த்தனை

இந்தக் கோவிலில் வைராக்கியபெருமாள் சன்னதியில் வந்து வேண்டினால் குடும்ப உறவு பலப்படும், திருமணம் கைகூடும், குழந்தைப் பேறு கிடைக்கும் வாழ்வில் நலம் ஏற்படும் என்பது இக்கோயில் பக்தர்களின் நம்பிக்கை.
# வைரப்பெருமாள்

## அய்யர்மலை இரத்தினகிரீஸ்வரர் ஆலயம்

### கோவில் அமைவிடம்

திருச்சி மார்க்கத்தில் உள்ள குளித்தலை சென்று அங்கிருந்து மணப்பாறை செல்லும் வழியில் அய்யர் மலை உள்ளது.நகரின் மத்தியில் கோயில் இருப்பதால் பக்தர்கள் எளிதாக கோயிலை அடையலாம் அருகிலுள்ள ரயில் நிலையம் குளித்தலை கரூர் அருகிலுள்ள விமான நிலையம் திருச்சி. முக்கிய ஊர்களிலிருந்து தூரம் கரூர் 40 கி.மீ.குளித்தலை 8 கி.மீதிருச்சி 44 கி.மீ.மணப்பாறை 40 கி.மீ.
# வைரப்பெருமாள்

## மேலும் பார்க்க

- அய்யர் மலை இரத்தினகிரீசுவரர் கோயில்
# ஆனைச்சாத்தன்

**ஆனைச்சாத்தன்** என்பது பறவை இனங்களில் ஒன்று. இந்தப் பறவைகள் விடியலில் பேசிக்கொண்டது பற்றி கி.பி. எட்டாம் நூற்றாண்டில் வாழ்ந்த ஒரு பெண்புலவர் குறிப்பிடுகிறார்.  
இதனை வலியன்-குருவி எனப் பெரும்பாலோர் கூறுகின்றனர். வலியன் குருவிக்குப் பரத்துவாசப் பறவை என்னும் பெயரும் உண்டு என்பர். முனிவர் பரத்துவாசர் எண்ணம் பரத்திலே வாழ்ந்துகொண்டிருந்தது. அதனால் அவருக்கு அப்பெயர் அமைந்தது. இந்த முனிவர் இந்தப் பறவை உருவில் இருந்தவராம்.  
இது செம்போத்துப் பறவை என்பாரும் உளர். செம்போத்து என்பது காக்கையை விடச் சற்றே பெரிதாக இருக்கும். வால்-தோகை அகன்று பலவாக நீளமாக இருக்கும். இது விருந்துவரக் கரையும் காக்கை போலப் பேசும் என்பதை நாட்டுப்புறப் பழம்பாடல் ஒன்று தெரிவிக்கிறது.  
கேசவன் (நேர்த்தியான கேசம் கொண்டவன்) வருவதை முன்கூட்டியே ஆனைச்சாத்தன் பறவைகள் பேசிக்கொண்டன என்கிறார் புலவர் ஆண்டாள்.
# அழகர் கோவில்

**அழகர் கோயில்** என்ற 'திருமாலிருஞ்சோலை' என்று ஆழ்வார்களால் பாடப் பெற்ற அருள்மிகு சுந்தர ராசப் பெருமாள் (எ) கள்ளழகர் திருக்கோவில், மதுரை மாநகரின் மையத்திலிருந்து 21 கி.மீ. தொலைவில் உள்ள அழகர் மலையின் அடிவாரத்தில் அமைந்திருக்கிறது. இது உலகளவில் பிரசித்தி பெற்ற ஓர் திருமால் கோவிலாகும். 108 வைணவ திவ்யதேச திருப்பதிகளுள் அதிகமாகப் பாடல்கள் (129) பெற்ற மூன்றாம் திவ்யதேசம் இதுவே ஆகும்.  
தமிழ் சங்க இலக்கியங்கள், சிலப்பதிகாரம், தேவாரம், நாலாயிரத் திவ்ய பிரபந்தம், போற்றும்இத்திருத்தலம்  
சோலை மலை, திருமாலிருஞ்சோலை, பழமுதிர் சோலை, மாலிருங்குன்றம், அழகர்மலை என்று பல்வேறு பெயர்களால் அழைக்கப்படுகிறது. நங்கள் குன்றம் என்று அழைக்கப்படும் வட்ட வடிவ கருவறையில் (கேரள கோவில்கள் போன்ற அமைப்பு) இறைவனாகிய பெருமாள் ஸ்ரீபரமசுவாமி என்ற பெயரில் அருள்பாலிக்கிறார். உற்சவ மூர்த்தி அழகர் பெருமாள், அல்லது சுந்தரராச பெருமாள் எனப்படுகிறார்.  
பாண்டிய மன்னர்கள், விஜயநகர மன்னர்கள், மதுரை நாயக்க மன்னர்கள் ஆகிய பல மன்னர்கள் இத்திருக்கோவிலுக்கு பல திருப்பணிகள் செய்துள்ளனர்.  
மலைக்குன்றுகளில் வாழும் சமணர்கள் (ஜைனர்கள்) மதுரையைச் சுற்றிலும் இருந்த யானைமலை, கீழவளவு, அரிட்டாபட்டி, பெருமாள் மலை (நாகமலை புதுக்கோட்டை அருகில் முத்துப்பட்டி) எனப் பல இடங்களில் வாழ்ந்தது போன்று அழகர் மலையில் இருந்து 3 மைல் தொலைவிலும் சிறிய அளவில் வாழ்ந்துள்ளனர்.
# அழகர் கோவில்

## காவல் தெய்வம்

இக்கோயில் காவல் தெய்வம் பதினெட்டாம்படி கருப்பண்ணசாமி ஆவார்.
# அழகர் கோவில்

## கோயில் கலைச் சிறப்புகள்

- மூலவரின் கருவறை மீது எழுப்பப்பட்டுள்ள சோமசந்த விமானம் வட்ட வடிவமானது.
- ஆர்யன் மண்டபத்தில் கொடுங்கைகள் மற்றும் இசைத் தூண்கள் உள்ளன. இசைத் தூணின் உச்சியிலுள்ள சிங்கத்தின் வாயில், சுழலும் நிலையில் ஆனால் வெளியே எடுக்க முடியாதபடி உள்ளது.
- கல்யாண சுந்தரவல்லி தாயாரின் சன்னதி கலைநயத்துடன் உள்ளது.
- திருக்கல்யாண மண்டபத்தில் நரசிம்மர் அவதாரம், கிருஷ்ணன், கருடன், மன்மதன், ரதி, திரிவிக்கிரமன் அவதாரம், இலக்குமி வராகமூர்த்தி ஆகிய பெயர்களைக் கொண்ட கற்றூண்களில் உள்ள சிற்பங்கள் நாயக்கர் கால சிறந்த படைப்புகளாகும்.
- வசந்த மண்டபத்தில் இராமாயணம் மற்றும் மகாபாரதம் நிகழ்ச்சிகளைச் சித்திரிக்கும் அழகிய ஓவியங்கள் உள்ளன.
- கோயிலின் காவல் தெய்வம் பதினெட்டாம்படிக் கருப்பண்ணசாமி சந்நிதியில் உள்ள கோபுரம் சிற்ப வேலைப்பாடுகள் மிக்கது.
- இராயகோபுரம் திருமலை மன்னரால் ஆரம்பிக்கப்பட்டு முற்றுப்பெறா நிலையில் உள்ளது. சிதைந்த நிலையிலும் இக்கோபுரத்தின் சிற்ப வேலைப்பாடுகள் சிற்பிகளின் உன்னத உளி வேலைப்பாட்டினை வெளிப்படுத்துகிறது.
- கோவிலைச் சுற்றி உள்கோட்டை மற்றும் வெளிக்கோட்டை எனப்படும் *இரணியன் கோட்டை*, *அழகாபுரிக் கோட்டை* அமைந்துள்ளது.
# அழகர் கோவில்

## அமைவிடம்

மதுரை மாநகரிலிருந்து 21 கி.மீ. தொலைவில் அழகர் மலை அடிவாரத்தில் அமைந்துள்ளது.
# அழகர் கோவில்

## அருகில் அமைந்த கோயில்கள்

- அழகர் மலை அடிவாரத்திலிருந்து சுமார் 2 கி.மீ. உயரத்தில் முருகனின் அறுபடை வீடுகளில் ஆறாவதான பழமுதிர்சோலை முருகன் கோயில் மற்றும் ராக்காயி அம்மன் கோயில் மற்றும் நூபுர கங்கை தீர்த்தம் உள்ளது.
- பழமுதிர்சோலை முருகன் கோயிலிலிருந்து ஒரு கி.மீ. தொலைவில் அமைந்த நூபுர கங்கை தீர்த்தத்திற்கு ராக்காயி அம்மன் காவல் தெய்வம் அவார்.
- நூபுர கங்கை தீர்த்தம் மலையின் ஒரு வற்றாத ஊற்று பெருகெடுத்து ஓடும் இடத்தில் உற்பத்தி ஆகின்றது. அங்கு பக்தர்கள் கூடி வரிசையில் நின்று நீராடி, குடுவையில் பிடித்துக்கொண்டும் செல்வர்.
# அழகர் கோவில்

## மதுரை சித்திரைத் திருவிழா

புராண அடிப்படையில் கள்ளழகர், மீனாட்சியம்மனின் உடன்பிறந்தவர். சித்திரைத் திருவிழாவின்பொழுது, கள்ளழகர் கோவிலிலிருந்து புறப்பட்டு மீனாட்சி திருக்கல்யாணத்திற்கு மதுரை நகருக்கு வருகிறார். கள்ளர் கொண்டை, கொண்டையில் குத்தீட்டி, கையில் வலைதடி (வளரி), இடுப்பில் ஜமதாடு (ஒருவகை கத்தி) என விதவிதமான ஆயுதங்களுடன் மதுரை நோக்கிப் புறப்படுகிறார் கள்ளழகர். அழகர் கள்ளர் வேடத்தில் வருவதால், அழகர் என்ற பெயர் கள்ளழகர் என மாறியது. இதனால் கள்ளர் இனத்திற்கு தலைவராகவும் குல தெய்வமாகவும் அழகர் இருக்கிறார். வைகை ஆறு வரை வந்து பின் வண்டியூர் சென்று, அழகர்மலை திரும்புகிறார். திருமலை மன்னர் காலத்திற்கு முன் கள்ளழகர் வைகை ஆற்றில் இறங்கும் விழா சித்திரை மாதத்தில் முழு நிலவன்று மதுரையை அடுத்துள்ள தேனூரில் நடைபெற்றது. மன்னர் திருமலை நாயக்கர், கள்ளழகரை மதுரை வைகையாற்றில் எழுந்தருளச் செய்து, மதுரை சித்திரைத் திருவிழாவாக நடத்தியவர்.  
சித்திரைத் திருவிழாவின் போது கள்ளழகர் மதுரைக்கு வரும் நிகழ்வு எதிர் சேவை என்று கொண்டாடப்படுகிறது. முக்கிய விழாவாக கள்ளழகர் வைகை ஆற்றில் இறங்கும் நிகழ்வு ஆண்டுதோறும் கொண்டாடப்படுகிறது.  
கள்ளழகருக்கு செங்குந்தர் கைக்கோள முதலியார் மரபினர்கள் தொன்று தொட்டு சீர்பாத சேவை செய்து வருகின்றனர்.
# அழகர் கோவில்

## மதுரை சித்திரைத் திருவிழா

### தேரோட்டம்

ஆண்டுதோறும் ஆடி மாதம் பௌர்ணமி அன்று நடைபெறும் அழகர் கோயில் தேரோட்டம் புகழ் பெற்றது.
# அழகர் கோவில்

## தலவரலாறு

சுதபமுனிவர் திருமாலிருஞ்சோலையில் உள்ள நூபுர கங்கை எனும் சிலம்பாற்றில் நீராடும்போது எதிர்பட்ட துர்வாசர் முனிவரை கவனியாது இருக்கக்கண்டு கோபமுற்ற துர்வாசர் சுதபமுனிவரை மண்டூகமாக (தவளை) மாறும்படி சாபமிட்டார். சாபம் நீங்க சுதபமுனிவர் வைகை ஆற்றில் மண்டூக வடிவில் நீண்டகாலம் தவமியற்றி திருமாலால் சாபம் நீங்கப்பெற்றார். முனிவர் கண்டு வணங்கிய அவ்வுருவே *சுந்தரபாஹூ* என்று வடமொழியிலும் *அழகர்*, *மாலிருஞ்சோலைநம்பி* என்று தமிழிலும் அழைக்கப்படுகிறார்.
# அழகர் கோவில்

## சிலப்பதிகாரத்தில்

**"*அவ்வழி படரீர் ஆயின், இடத்து செவ்வழி பண்ணிற் சிறைவண்டு அரற்றும் தடந்தால் வயலொடு தண்பூங் காவொடு கடம்பல கிடந்த காடுடன் கழிந்து திருமால் குன்றத்து செல்குவிர் ஆயின் பெருமால் கெடுக்கும் பிலமுண்டு"***  
என சிலப்பதிகாரத்தில் இளங்கோவடிகள் அழகர் கோவிலின் சிறப்பு பற்றி கூறுகிறார்.  
மேலும்,  
***"விண்ணோர் ஏத்தும் வியத்தகு மரபில் புண்ணிய சரவணம், பவகாரணி யோடு இட்டசித்தி எனும் பெயர் போகி விட்டு நீங்கா விளங்கிய பொய்கை முட்டாச் சிறப்பின் மூன்றுள ஆங்கு"***  
என்று மூன்று பொய்கைகள் இருப்பதாகவும் கூறுகிறார். ஆனால் நாம் அறிந்தது நூபுர கங்கை என அழைக்கப்படும் ஒரே ஒரு பொய்கை. இதன் மூலம் சிலப்பதிகாரத்திற்கு முன்பே அழகர் கோவில் அமைக்கப்பட்டது என தெரியவருகிறது. ஆழ்வார்களின் காலத்திற்கு பிறகும் கோட்டைகள் கட்டப்பட்டதாக கல்வெட்டுகள் தெரிவிக்கின்றன.
# அழகர் கோவில்

## ஜுவாலா நரசிம்மர்

கோவிலின் பிரகாரத்தில் உள்ள ஜ்வாலா யோக நரசிம்மர் பிரசித்தி பெற்றதாகும். இவர் உக்கிர ரூபத்தில் உள்ளதால் நரசிம்மரின் உக்கிரத்தை தணிப்பதற்காக தினமும் நூபுர கங்கை நீர், தயிர், வெண்ணெய், தேன் முதலியவை கொண்டு திருமஞ்சனம் நடைபெறுகிறது. யோக நரசிம்மரின் கோபத்தைத் தணித்து சாந்தி அடைவதற்காக சன்னதிக்கு மேல் காற்று வருவதற்காக அடிக்கூரை திறந்த நிலையில் உள்ளது. மற்ற விஷ்ணு கோயிலில் நரசிம்மர் மூலவரின் இடது ஓரத்தில் இருப்பார். இங்கு நரசிம்மர் மூலவர்க்கு நேர் பின்புறம் உள்ளார்.
# அழகர் கோவில்

## தலத் தகவல்

- மூலவர் - அழகர் அல்லது அழகியத்தோளுடையான் (தமிழில்), சுந்தரபாஹூ (வடமொழியில்)
- தாயார் - சுந்தரவல்லி (தனிக்கோயில் நாச்சியார்)
- காட்சி - மாண்டூக முனிவர், தர்மதேவன், மலையத் துவசப் பாண்டியன்
- திசை - கிழக்கே திருமுக மண்டலம்
- தீர்த்தம் - நூபுர கங்கை எனும் சிலம்பாறு
- விமானம் - சோமசுந்தர விமானம்
- உற்சவர் - கள்ளழகர்
# அழகர் கோவில்

## மூலவர் சிறப்பு

மூன்றாண்டுகளுக்கு ஒருமுறை மூலவர் பரமசுவாமிக்கு நடத்தப்படும் தைலப்பிரதிஷ்டை மிகவும் சிறப்பு வாய்ந்ததாகக் கருதப்படுகின்றது. இந்தப் பிரதிஷ்டை உற்சவம் தை அமாவாசை தொடங்கி ஆடி அமாவாசை வரை ஆறுமாதக் காலத்துக்கு நடைபெறும். இந்த நாட்களில் பக்தர்கள் உற்சவரை மட்டும் வழிபட அனுமதிக்கப்படுகின்றனர்.
# அழகர் கோவில்

## நைவேத்தியம்

அழகர் மலை அழகருக்கு வித்தியாசமாக தோசை நைவேத்தியம் செய்யப்படுகின்றது. அரிசி, உளுந்து, மிளகு, சீரகம், நெய் கலந்த சிறப்பு தோசை தயாரிக்கப்படும்.
# அழகர் கோவில்

## பாடல்கள்

- பெரியாழ்வார் - 24 பாடல்கள்
- ஆண்டாள் - 11 பாடல்கள்
- பேயாழ்வார் - 1 பாடல்
- திருமங்கையாழ்வார் - 33 பாடல்கள்
- பூதத்தாழ்வார் - 3 பாடல்கள்
- நம்மாழ்வார் - 36 பாடல்கள்  
உதாரணமாக  
ஆக மொத்தம் 108 பாடல்கள். இவைத்தவிர உடையவர் இராமானுசர், கூரத்தாழ்வார், மணவாள மாமுனிகளும் இவரை மங்களாசாசனம் செய்துள்ளனர்.
# அழகர் கோவில்

## சங்க இலக்கியத்தில்

இக்காலத்தில் இம்மலையடி திருமாலை கள்ளழகர் என்கின்றனர். இதற்கு அடிப்படையாக அமைந்த பரிபாடல் அடிகள்  
| பாடல் (மூலம்) | செய்தி |  |
| --- | --- | --- |
| கள்ளணி பசுந்துளவினவை | கருந்துளசி மாலை அணிந்தவன் |  |
| கருங்குன்று அனையவை | கருங்குன்றம் போன்றவன் |  |
| ஒள்ளொளியவை | ஒளிக்கு ஒளியானவன் |  |
| ஒரு குழையவை | ஒரு காதில் குழை அணிந்தவன் |  |
| புள்ளணி பொலங்கொடியவை | பொலிவுறும் கருடக்கொடி உடையவன் |  |
| வள்ளணி வளைநாஞ்சிலவை | மேலும் கீழும் வளைந்திருக்கும் கலப்பை கொண்டவன் |  |
| சலம்புரி தண்டு ஏந்தினவை | சிலம்பாறு என்னும் நீர் வளைந்தோடும் வில்லை உடையவன் |  |
| வலம்புரி வய நேமியவை | சங்கும், சக்கரமும் கொண்டவன் |  |
| வரிசிலை வய அம்பினவை | வரிந்த வில்லில் வலிமை மிக்க அம்பு கொண்டவன் |  |
| புகர் இணர் சூழ் வட்டத்தவை | புள்ளி புள்ளியாக அமைந்த பூங்கொத்து விசிறி கொண்டவன் |  |
| புகர் வாளவை | புள்ளி போட்ட வாள் ஏந்தியவன் | } |
# அழகர் கோவில்

## இவற்றையும் காண்க

- பதினெட்டாம்படி கருப்பண்ணசாமி சன்னதி
- பழமுதிர்சோலை முருகன் கோயில்
- அழகர் கோயில் தேரோட்டம்
- ராக்காயி அம்மன் கோயில்
- நூபுர கங்கை தீர்த்தம்
- அழகர்கோவில் ஊராட்சி
# கொப்பரை கொப்பரை

**கொப்பரை கொப்பரை** என்பது உன்னிப்போடு கூடிய ஒரு உத்தித்திற விளையாட்டு.  
சிறுவர் சிறுமியர் வட்டமாக உட்காருவர். அவரவர் தொடையில் தட்டிக்கொண்டு முன்பாட்டும் பின்பாட்டுமாகப் பாடுவர்  
பாட்டு:
| எல்லாரும் சேர்ந்து பாடும் பின்பாட்டு | பட்டவர் பாடும் முன்பாட்டு |  |
| --- | --- | --- |
| கொப்பரை கொப்பரை | மாட்டுக் கொப்பரை |  |
| கொப்பரை கொப்பரை | ஆட்டுக் கொப்பரை |  |
| கொப்பரை கொப்பரை | மான் கொப்பரை |  |
| கொப்பரை கொப்பரை | எருமைக் கொப்பரை |  |
| கொப்பரை கொப்பரை | ஈக் கொப்பரை | } |
ஆடு, மாடு, மான், எருமை ஆகியவற்றைக் கொம்புள்ள விலங்காகத் தொகுத்துக் கூறினார். ஈயை அப்பட்டியலில் தொகுத்தது தவறு. எனவே ஈக் கொப்பரை எனச் சொன்னவுடன் யாரும் பின்பாட்டு பாடவும் கூடாது. தன் தொடையில் தட்டவும் கூடாது. இவற்றில் எது செய்தாலும் அவர் பட்டவர் ஆகவேண்டும். பூப்பெயர், காய்ப்பெயர், பழப்பெயர் பான்ற ஏதாவது ஓர் இனத்தைத் தெரிவு செய்துகொண்டு முன்பாட்டு பாடவேண்டும்.  
இது ஒரு சுவையான விளையாட்டு.
# கொப்பரை கொப்பரை

## பார்க்க

- தமிழர் விளையாட்டுகள் (அண்மைய காலம்)
# கொப்பரை கொப்பரை

## கருவிநூல்

- இரா. பாலசுப்பிரமணியம், *தமிழர் நாட்டு விளையாட்டுகள்,* உலகத் தமிழாராய்ச்சி நிறுவனம், 1980
# இராபர்ட் காடர்ட்

**இராபர்ட் ஹட்சின்ஸ் காடர்ட்** (*Robert Hutchings Goddard*, 5 அக்டோபர் 1882 - 10 ஆகத்து 1945) ஓர் அமெரிக்க அறிவியலாளர், இயற்பியல் வல்லுநர், பேராசிரியர், அறிவியல் கண்டுபிடிப்பாளர் ஆவார். இன்றைய இராக்கெட் அறிவியல் பங்களிப்பாளர்களில் இவர் மிக முக்கியமானவர். இராக்கெட் அறிவியலின் முன்னோடியாகவும் கருதப்படுகிறார். இன்றைய உலகில் பயன்படுத்தப்படும் திரவ எரிபொருள் இராக்கெட்டைக் (Liquid Fueled Rockets) கண்டுபிடித்த பெருமைக்குரியவர் இவர். இவரது ஆராய்ச்சியின் பகுதியாக, 1926 மார்ச் 16 அன்று இவரது குழுவினர் செலுத்திய இராக்கெட்டே வெற்றிகரமாக செலுத்தப்பட்ட முதல் திரவ எரிபொருள் இராக்கெட்டாகும். காடர்ட் மற்றும் அவரது குழுவினர் 1926க்கும் 1941க்கும் இடையிலாக மொத்தம் 34 இராக்கெட்டுகளை செலுத்தியுள்ளனர். அவற்றில் சில அதிக உயரமாக 2.6 கி.மீ ( 1.6 மைல்) -க்கும், அதிக வேகமாக 885 கி.மீ/மணிக்கும் (மணிக்கு 550 மைல் ) பறக்கக்கூடியனவாக இருந்தன.
# இராபர்ட் காடர்ட்

## இளமைப்பருவம்

1882 இல், அமெரிக்க மாசசூசெட்ஸ் மாநிலத்தைச் (Massachusetts) சேர்ந்த வொர்செஸ்டர் நகரத்தில் (Worcester), நாஹம் டேன்போர்டு காடர்ட் (Nahum Danford Goddard ) (1859-1928) என்பவருக்கும் பேனி லூயிஸ் ஹாயிட் (Fannie Louise Hoyt) (1864-1920) அவர்களுக்கும் மகனாகப் பிறந்தவர் ராபர்ட் காடர்ட்.
# இராபர்ட் காடர்ட்

## படிப்பு

வொர்செஸ்டர் பாலிடெக்னில் பயின்ற ராபர்ட் காடர்ட், 1908 இல் இயற்பியலில் இளநிலைப் பட்டம் பெற்றார். படிப்பிற்குப் பின், அங்கேயே ஓராண்டு காலம் பயிற்றுநராகப் பணியாற்றினார். பின், வொர்செஸ்டர் நகரிலேயே க்ளார்க் பல்கலைக்கழகத்தில் இயற்பியலில் முதுகலைப் பட்டம் பயின்று 1910இல் முதுகலைப் பட்டம் பெற்றார். 1911இல் தனது அறிவியல் முனைவர் பட்டத்தையும் பெற்றார். ஓராண்டு காலம் க்ளார்க் பல்கலைக்கழகத்தில் பணியாற்றியபின், 1912இல் தொடர் ஆய்வுகளுக்காக பிரின்ஸ்டன் பல்கலைக்கழகத்தின் பால்மர் இயற்பியல் ஆய்வுக்கூடத்தில் சேர்ந்தார்.  
மேரிலாந்து மாநிலத்தின் கிரீன்பெல்ட் நகரத்திலுள்ள நாசாவின் மிகப் பெரிய மற்றும் மிக முக்கியமான விண்வெளி ஆராய்ச்சிக்கூடமான காடர்ட் விண்வெளி ஊர்தி மையம் (The Goddard Space Flight Center GSFC), ராபர்ட் காடர்ட்டின் நினைவாக அவரின் பெயரிலேயே இயங்குகிறது.
# நோக்கியா லூமியா 800

**நோக்கியா லூமியா 800** (*Nokia Lumia 800*) விண்டோசு தொலைபேசி இயங்குதளத்தில் வடிவமைக்கப்பட்டுள்ள ஓர் நுண்ணறிபேசியாகும். இதனை அக்டோபர் 26,2011 அன்று நிறுவனத்தின் முதன்மை இயக்க அதிகாரி இசுடீபன் எலோப்பால் நோக்கியா உலகம் 2011 நிகழ்வின்போது வெளியிடப்பட்டது. நோக்கியா தனது சிம்பியான் மற்றும் மீகோ இயங்குதளங்களிலிருந்து உயர்ரக கைபேசிகளை விண்டோசு தொலைபேசி இயங்குதளத்திற்கு மாற்றுகின்ற திட்டத்தின் முதற்படியாக வெளியிடப்பட்டுள்ளது. இதன் கனரக அடித்தளம் பாலிகார்பனேட் நெகிழியிலான நோக்கியா N9ஐக் கொண்டு வலதுபுறத்தில் படப்பிடிப்புக் கருவிக்கான பொத்தானையும் இரட்டை மின்உமிழ் திடீர் ஒளிர்விகளை கார்ல்-சீயெஸ் லென்சுகளுக்கு மேலாகவும் அமைத்துள்ளது; மின்தேக்கி மென்பொருள் தட்டச்சுகளுக்காக திரையளவை 3.7" ஆகக் குறைத்துள்ளது.இது ஐக்கிய இராச்சியத்தில் நவம்பர் 16,2011 அன்று விற்பனைக்கு வந்தது.
# ஊழிநாள் கடிகாரம்

**ஊழிநாள் கடிகாரம்** (*Doomsday Clock*) என்பது 1947 ஆம் ஆண்டிலிருந்து உலகின் முடிவைக் குறியீடாகக் காட்டுவதற்கான சிக்காககோ பல்கலைக்கழக அணு அறிவியலாளர்கள் செய்திமடல் பணிப்பாளர் சபையினால் காட்சிப்படுத்தப்படுகின்ற மணிக்கூட்டு முகப்பாகும்.  
இக்கடிகாரத்தில் மணிகூட்டின் நேர முட்கள் நள்ளிரவை நெருங்குவது உலகம் பேரழிவை நெருங்குவதாக மதிப்பிடப்பட்டுள்ளது. மனிதன் அணுசக்தி மற்றும் இயற்கையை முறைதவறிப் பயன்படுத்தியதன் பலாபலனாக இது நோக்கப்படுகின்றது. அண்மையில் (கடந்த 10.01.2012இல்)இதைப் பராமரிக்கும் விஞ்ஞானிகள் இக்கடிகாரத்தின் நேரத்தை ஒரு நிமிடத்தால் முன்னேற்றி நள்ளிரவுக்கு 5 நிமிடங்கள் முன்னோக்கி வைத்ததாக (பி.ப11:55)&nbsp; அறிவித்தனர்.
உலகில் நிகழ்ந்த மனித இருப்புக்கு ஆபத்தான நிகழ்வுக்கும் அதற்கான எதிவுகூறல்களுக்கு அமைய அம்மணிக்கூடு ஆக்கப்பட்ட 1947 இலிருந்து இருபது தடவைகள் இம்மணிக்கூடு மாற்றஞ் செய்யப்பட்டது. ஆரம்பத்தில் இது நள்ளிரவுக்கு ஏழு நிமிடங்கள் இருக்கத்தக்கதாக (பி.ப 11:53) சீர்செய்யப்பட்டது.